飛輪團扇歌
作者：劉敞
朝代：宋

paragraphs: 赤雲燒天天欲焚，深堂如炮井如饙。
肴乾不食酒具陳，君胡愁嗟念南熏。
主人白羽奇且新，捷逾輠膏機有神。
飛亷舒御旋相奔，晻藹翕霍娛坐賓。
衣襟飄飄恍凌雲，何用御風絕埃塵。
主人顧嗟顔色顰，安得救暍通下民。
羊角扶搖非敢珍，願使大鵬離隱淪。
上客捧觴起爲賀，君宜千年位卿佐。